Koordinatės: 54°46′56″š. pl. 24°41′39″r. ilg.﻿ / ﻿54.782192°š. pl. 24.694282°r. ilg.﻿ / 54.782192; 24.694282

|  Elektrėnų Švč. Mergelės Marijos koplyčia |
| --- |
|  |
| **Savivaldybė** | Elektrėnų savivaldybė |
| **Gyvenvietė** | Elektrėnai |
| **Adresas** | Sabališkių g. / Budinės g. |
| **Statybinė medžiaga** | plytų mūras |
| **Pastatyta** | 1995 m. |
| **Stilius** | neogotika |

**Elektrėnų Švč. Mergelės Marijos koplyčia**, dar vadinama *koplytėle* – kulto pastatas Elektrėnuose, Naujamiesčio seniūnaitijoje, stovintis ties Sabališkių ir Budinės gatvių sankirta, 0,4 km į pietus nuo Elektrėnų (Sabališkių) kapinių, 1,4 km į vakarus nuo Abromiškių. Privačia iniciatyva koplyčia pastatyta 1995 m. pažymint penkerių metų atkurtos Lietuvos Nepriklausomybės sukaktį.

Želdinių supamos koplyčios priekis
Koplyčios stogo smailės kryžius

Istorija
--------

Koplytėlės iniciatorius ir statytojas – Elektrėnuose dirbęs inžinierius elektrikas Justinas Alminas (g. 1944 m.). Jis prisidėjo prie Lietuvos elektrinės ir Kruonio hidroakumuliacinės elektrinės statybų, nuo 2003 m. persikėlęs gyventi į Prancūziją.
Bėgant pirmiems metams po Lietuvos nepriklausomybės paskelbimo, jis nusprendė pažymėti pirmąją jubiliejinę penkerių metų Nepriklausomybės sukakties datą ir ta proga pastatyti Elektrėnuose Švč. Mergelės Marijos koplytėlę. Prototipu pasirinkta koplytėlė iš gimtojo Šliktinės kaimo (Skuodo raj.), ten pastatyta brolio Leandro Almino (1927–1990). Leandras buvo žinomas vietinis visų galų meistras. Užsidirbęs pinigų, juos panaudojo koplytėlei Švč. Marijos garbei įrengti: 1950 m. ją sumūrijo tėvų sodyboje. Dėl šio akibrokšto sovietinė valdžia atliko kratą, statytoją areštavo ir teisė. 1993 m. Šliktinės koplytėlė su Marijos skulptūra buvo įrašyta į Kultūros vertybių registrą.

Neogotikos stiliaus bruožų turinčią koplytėlę Elektrėnų pakraštyje, gyvenamųjų sodybinių namų kvartale, pastatė ir įrengė vietiniai meistrai. Du Abromiškių kaimo mūrininkai apsiėmė ją sumūryti pagal Leandro Almino statytos koplytėlės fotonuotrauką. Ji iškilo gatvių sankirtos kalnelyje. Pastatas kompaktiškas, stačiakampio plano, vieno aukšto ir vienos patalpos, išsiskiriantis aukštu piramidiniu stogu. Jis keturšlaitis, dengtas čerpes imituojančia danga. Statinio vidus padengtas lauko rieduliais, imituojant Lurdo grotą. Iš uosio medienos koplytėlei pagaminti arkinių durų ir langų rėmai su staktomis. Aukšto statinio bokšto smailėje įtvirtintas dekoratyvus plieninis kryžius. Dar keturi nukaldinti metaliniai kryžiai įstatyti ant kiekvieno koplytėlės kampo, virš durų ir langų. Vidinei patalpai šiaulietis skulptorius padirbino 170 cm aukščio Švč. Mergelės Marijos skulptūrą, o Jėzaus Rūpintojėlio skulptūrėlė buvo įtvirtinta lauke, galinės sienos nišoje.

Raudonų plytų mūro koplytėlę juosia medinė tvorelė, abiejose koplytėlės pusėse pastatyti suolai. Prie įėjimo iš abiejų vartelių pusių užaugę kiparisai, puošiantys aplinką ir paryškinantys koplytėlės didingumą. Nuo gatvės įrengti betoniniai laiptai. Šalia koplytėlės pasodinti keli ąžuoliukai, lazdynų krūmai, liepaitės. Į statinį atvesta elektra – prijungtos viduje esančios žvakės ir aureolė virš Švč. Mergelės Marijos galvos. 

1995 m. rugpjūčio 12 d. statomos Elektrėnų Švč. Mergelės Marijos Kankinių Karalienės bažnyčios vikaras kunigas Jurgis Kazlauskas pašventino koplytėlę.

Literatūra
----------

* Justinas Alminas. *Elektrėnų Švenčiausiosios Mergelės Marijos gotikos stiliaus koplytėlei 25 metai*. Iliustr. // Elektrėnų žinios. – 2020

Šaltiniai
---------

1. 1 2 3 4 5  Abromiškių koplytėlė švenčia sidabrinį jubiliejų *elektrenuzinios.lt*
2. 1 2  Elektrėnų krašto žmonės. Kraštiečiai. Justinas Alminas *krastotyra.lt*
3. ↑  Leandras Alminas – per gyvenimą su šypsena ir atvira širdimi *palangostiltas.lt*
4. ↑  „Koplytėlė su Marijos skulptūra II". Lietuvos Respublikos kultūros vertybių registras.

Nuorodos
--------

|  |  |
| --- | --- |
|  | **Vikiteka: Elektrėnų Švč. Mergelės Marijos koplyčia** – vaizdinė ir garsinė medžiaga  |

* Koplyčios vieta žemėlapyje maps.lt
* Elektrėnai. Švč. M. Marijos, Kankinių Karalienės parapija *kaisiadoriuvyskupija.lt*
* Elektrėnų savivaldybė (sakralas) Archyvuota kopija 2024-01-02 iš Wayback Machine projekto.